
OM FORFATTEREN

Helge Torvund (f. 1951) er frå Jæren og er utdanna psykolog. Han debuterte i 1977 med diktsamlinga Hendene i byen og har sidan gitt ut over tjue diktsamlingar. I tillegg har han skrive barnebøker og essay.

Hans fyrste bok på Aschehoug var Alabama? i 2011. I 2016 kom samlinga Alt brenner, og fekk uvanleg stor merksemd, godt sal og strålande meldingar. I 2018 kom Tidslys og i 2020 kom Liljevilje. Hans siste bok var Opnar døra i språket og går ut i 2023.

Helge Torvund har mellom anna motteke Hartvig Kirans minnepris (1982), Nynorsk litteraturpris (1990), Samlagsprisen (1996), Rogaland Mållags pris (2006), Herman Wildenveys poesipris (2016) og Dobloug-prisen (2018).

Torvund er også diktlærar i Diktkammeret.

OM BOKEN

I denne boka finn det stad eit møte mellom Arne Garborg og Helge Torvund. Med nøyaktig hundre års mellomrom vart desse to poetane fødde på Jæren.

Ved å sampla heile utdrag, brokkar og fragment av Garborg sin prosa og setja desse inn i nye oppsett med eit modernisert språk, lagar Torvund sjølvstendige dikt som fungerer i vår tid og samstundes tek vare på noko av essensens i Garborg sin poetikk.

Dette har resultert i ei samling vakre, ville, vridde og varierte dikt som kan lesast som andre diktsamlingar. Ein treng ikkje ha detaljert kunnskap om Arne Garborg sin forfattarskap for å ha glede av dikta.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

 

Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

 

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

FORORD

Dette prosjektet tok til alt for 25 år sidan. Mot slutten av arbeidet med diktsamlinga Kitty K., som kom ut i år 2000, skreiv eg eit dikt som skilde seg ut frå dei andre. Det hadde tittelen «G.» og var eit dikt om Arne Garborg på Knudaheio.

Eg las meg då opp på Garborg, særleg dagbøkene og Knudaheibrev. Når eg arbeider slik, kan eg verta ekstremt engasjert og fascinert av personlegdommen eg møter i tekstane. Denne gongen i ei slik grad at eg litt forbløffa fann det naturleg å skriva «Eg, Arne Garborg».

Eg gjekk så djupt i stoffet at eg kom inn i ein spesiell tilstand. Eg såg meg om med eit anna blikk. Eg kjende orda verta kjøt i meg på ein annan måte. Eg vart den som bar fram den røysta som kom fram i diktet.

Det enda med at eg tok diktet med meg til ein komité som planla eit stort Garborg-jubileum i 2001. Dei kjøpte rettane til bruken av diktet, og eg tok det ut av diktsamlinga Kitty K.

Eg vart invitert til å lesa diktet på opninga av ei stor kunstutstilling i regi av Bryne Kunstforening og Garborg-jubileet som hadde tittelen «G.!». Der stilte Åse Ljones ut teppe, Geir Egil Bergjord og Mari Slaattelid stilte ut fotografi, og både Gunnar Torvund og Per Inge Bjørlo stilte ut spesiallaga skulptur-installasjonar i lokala. Utstillinga vart kuratert av Jens Erland og H.K.M. Dronning Sonja stod for opninga. Steffen Kverneland laga òg ein teikneserie med «G.»-diktet som utgangspunkt, og denne vart publisert i teikneserieheftet Garborg & Co same året, 2001. Først femten år seinare tok eg «G.»-diktet med som avslutningsdikt i samlinga Alt brenner.

 

I 2024 kom så ein liknande invitasjon frå Bryne Kunstforening, Nasjonalt Garborgsenter og kurator Jens Erland. Om eg kunne skrive eit nytt dikt som på same måten tok utgangspunkt i Garborg og kunne lesast opp på opninga av ei ny stor utstilling som skulle vera ei markering av at det var 100 år sidan Arne Garborg døydde. I 2024-katalogen var det utdrag frå Garborgs Knudaheibrev, og der stod òg det nye diktet mitt med tittelen «Vaknande vind». Fleire av kunstverka var inspirerte av Garborg og viste at han framleis er ein levande del av soga både for Bryne og i litteraturhistoria, og at Garborg er ei fruktbar kjelde til inspirasjon for samtidskunstnarar.

Utstillingskatalogen inneheld følgjande interessante sitat:

Alt er «sant» og alt er «lygn», og sanning og lygn samanlagde er røynda, tilværet, det som me kan seia alt om, og som me ikkje kan seia noko om. (Knudaheio, 27. juli 1916.)

 

Ut frå arbeidet med desse to dikta fekk eg ideen om å byggja ut dette grepet og laga ei heil diktsamling basert på utdrag frå, på sampling av, prosatekstane til Arne Garborg.

Fleire ting var inspirerande og motiverande i arbeidet med dette. Eit par diktsamlingar som fokuserte på Olav Nygard si dikting var interessante i samanhengen, det var Olav Nygards seng av Erlend O. Nødtvedt og Liv, eg har drukke av Erlend Skjetne. I tillegg må eg nemna boka Poesiar av Jon Fosse, der han byrja med å skriva i margen då han las dikt av Wergeland, og etter kvart utvikla dette til eigne dikt, der delar av Wergeland-tekstane er med, og der han ein stad har teke med eit heilt Wergeland-dikt, og der det er vanskeleg å vita kvar linjer av den eine poeten sluttar og den andre tek over.

 

Men alt for tretti år sidan skjedde det noko som gav meg ekstra tru på prosjektet. 1991 laga bror min, Gunnar Torvund, ei skulpturutstilling for Galleri Dobloug med tittelen Etter Munch. Det dristige grepet var at han laga skulpturar som var variasjonar over tema som ein finn i kunsten til Edvard Munch. Her kunne ein finna skulpturar med tittelen «Madonna», «Døden i sykeværelset» og «Pubertet». Ikkje minst den sistnemnde gjorde inntrykk. Den ruvande skuggen i måleriet til Munch har i skulpturform vorte ein svart blåsebelg bak ei forskremd tenåringsjente.

 

Når eg publiserer desse dikta, er det mange ulike drivkrefter bak. Det eine er å løfta fram skrivekunsten til Garborg og gjera merksam på dei mange språklege høgdepunkta som finst i prosatekstane. Det andre er å utvikla og utforska og eksperimentera med den måten eg bygde opp dei to første Garborg-dikta på. Sjå kor langt eg kan ta det. Håpet er at fragmenta vert ståande som sjølvstendige dikt med poetisk kraft, men òg at tekstane løftar fram særskilde trekk og sider ved Garborg sin skrivekunst som fascinerer på eit ofte gåtefullt vis.

 

Eg vil først og fremst at lesaren skal møta desse tekstane som dikt. Dikt som rører ved noko, og som kan stå som ein slags gyldige litterære og lysande fragment frå ein stor samanheng.

Eg har nytta eit vidt grunnlag; romanar, dagbøker, brev, både Kolbotnbrev, Knudaheibrev og brev til Kitty Kielland. Eg har naturleg nok ikkje skrive om Garborg sine vers til dikt, og eg har heller ikkje nytta dei aller mest brukte avsnitta i romanane. Men forteljingar og dei kanskje noko mindre kjende romanane er med. Eg har sett saman tekstane på ein fri måte, der eg blandar saman ting som Garborg har skrive til lesaren under sitt eige namn, og ting forfattaren Garborg har skrive som fiksjon. Nokre gonger gir eg klåre signal om kvar teksten er henta frå, i tittel eller tekst, men som regel ikkje. Nettopp fordi eg både vil ha dei innanfor ramma og lausrive dei frå konteksten dei stod i då Garborg gav dei ut.

I alle dikta har eg modernisert språket. I ingen av dikta tyder ordet ‘eg’ at det er eg som talar.

Anten er det Garborg sjølv eller så er det ein av hans fiktive karakterar som har ordet her.

I mange dikt har eg endra på ord, ordrekkefølgje, flytta på linjer og gjenteke linjer på ein måte som ein ikkje finn att i originalteksten. I ein god del dikt har eg bare modernisert språket og sett teksten opp i diktform med linjedeling og andre grep, men utan å endra noko på ordlyden. Døme på dette er dikta «Stopp i Antwerpen» og «Stopp i einkvan stasjonsby». Dei er reine sitat, og mitt bidrag er diktoppsettet. På sitt vis er det ein demonstrasjon av korleis det at eg gjer noko med Garborg, er eit prov på at han gjer noko med meg. Hans partitur får klinga gjennom mi lyre.

 

Arbeidet med dette bokprosjektet har auka min respekt for Arne Garborg som person og forfattar. For ein poetisk glød han kunne ha! For ei innsikt i sjeleliv og menneskelagnadar!

Undervegs kom eg over følgjande brev frå den svenske lesaren Sven Lönborg, skrive den 23. januar i 1921. Det trur eg kan gje oss i dag eit glimt av kva forfattaren Garborg kunne bety for folk i si eiga tid:

«När jag läser i Arne Garborg kommer så ofta för mig en situation från min tidiga barndom. Jag springar en mörk vinterkväll på en väg genom skogen till vår stuga, halfdöd af mörkrädsla. Men så möter jag någon, som följer mig på vägen. Han säger ingenting, och jag kan knappt se honom i mörkret. Men all fruktan är borta, och jag känner en stor trygghet där jag går och ser på den ljusa strimman öfver vägen mellan trädtopparna, där stjärnorna hänga so förunderligt nära. Det är något af detta lugn och af denna närhet till stjärnorna som jag alltid känd när jag läst Arne Garborg …»

 

Ogna, 2025

